Fjarri öllum ys og þys stendur reisulegt sumarhús í sænskum stíl sem hefur yfir sér notalegt yfirbragð . Reykurinn úr strompinum myndar þykka bólstra í frostinu og nýfallinn snjórinn ýtir undir jólastemninguna . Innandyra snarkar í eldinum og kryddaður jólailmur fyllir vitin . Nýhöggvið og hóflega skreytt furutré úr næsta nágrenni stendur í stofunni og pakkarnir eru á sínum stað . Húsið er í skandinavískum stíl og minnir byggingarstíllinn einna helst á gömlu sveitaþorpin í vesturhluta Svíþjóðar og er það allt panelklætt að innanverðu sem eigendurnir kusu þó að mála til þess að létta andrúmsloftið . Gólfin eru úr harðviði og brakar í þeim í hverju skrefi sem einkennir lifandi hús af þessari gerð og sveipar þau miklum sjarma . Húsið sjálft samanstendur af samliggjandi stofu og eldhúsi , hjónaherbergi , gestaherbergi , baðherbergi og svefnlofti . Eldhúsið er nýbyggingin sem var kláruð rétt áður en okkur bar að garði og er hún hönnuð í anda eldri byggingarhluta hússins . Húsgögnin koma hvaðanæva að en sum þeirra eru yfir hundrað ára gömul og hafa gengið í erfðir á meðan önnur eru ný . Litapallettan er einföld , kaldir gráir tónar og bláir eru einkennandi á veggjum en markmiðið var að skapa róandi andrúmsloft og leyfa heldur húsgögnum og öðrum innanstokksmunum að vera í hlýrri litum . Þannig draga köldu tónarnir fram hlýju tónana og við það skapast skemmtilegar andstæður . Aðventukransinn er eftir Bjarna Sigurðsson . Myndin með húsunum er eftir Ásgeir Smára og svartfuglseggið er eftir Pétur Gaut . Mynd / Aldís Pálsdóttir Einfaldar skreytingar og náttúruefni Eigendurnir hafa gaman af því að versla á nytjamörkuðum erlendis , þá sérstaklega í Danmörku og Svíþjóð , og ber innbúið vott um það . Einnig kunna þeir vel að meta listir og fallegt handverk og hefur þeim tekist vel að blanda saman gömlu og nýju svo úr verði falleg heild . Jólaskrautið er einnig í skandinavískum stíl , að hluta til keypt í Danmörku og sumt er heimagert . Við báðum einnig eigendurna um að dekka fyrir okkur kaffiborð innblásið af hátíðunum fram undan og eru náttúruefni þar áberandi . Stellið er hannað i Danmörku og framleitt úr ítölskum leir . Bollarnir eru á stærð við litlar skálar en notalegt er að ylja sér á höndunum og drekka heitt súkkulaði úr þeim á köldum dögum . Dúkurinn og servíetturnar eru úr hör sem gerir efniskenndina grófari . Skreytingarnar eru einfaldar , stjörnuanís og snæri er bundið utan um servíetturnar en ásamt því að vera fallegur að forminu til gefur anísinn frá sér dásamlega lakkríslykt . Furugreinarnar og könglarnir gefa borðinu hátíðlegt yfirbragð . Punkturinn yfir i-ið er sannarlega rjómatertan , hún er hefðbundin Pavlova sett í jólabúning en hún er skreytt með sprautuðum rjóma , heslihnetuflögum , berjum og myntulaufum ásamt því að flórsykri hefur verið stráð yfir sem minnir á nýfallinn jólasnjó . Við kveðjum þetta fallega sumarhús og höldum heim á leið með tilhlökkun í hjarta fyrir komandi hátíðum . Mynd / Aldís Pálsdóttir Mynd / Aldís Pálsdóttir Tertan er hefðbundin Pavlova sett í jólabúning . Hún er skreytt með sprautuðum rjóma , heslihnetuflögum , berjum og myntulaufum ásamt flórsykri . Mynd / Aldís Pálsdóttir Eldhúsinnréttingin er úr Ikea og svörtu loftljósin eru frá Lýsingu og hönnun . Mynd / Aldís Pálsdóttir Mynd / Aldís Pálsdóttir Mynd / Aldís Pálsdóttir Mynd / Aldís Pálsdóttir Kamínan er sérinnflutt frá Svíþjóð . Mynd / Aldís Pálsdóttir Servíetta og diskur : Stellið er frá Bakgarðinum á Akureyri og hörservíetturnar frá Söstrene grene . Mynd / Aldís Pálsdóttir